ກອງ​ປະຊຸມ​ປະ​ຈໍາປີ ຂອງສະມາຄົມອາຊ່ຽນ ໄຂຂຶ້ນທີ່ເກາະບາຫຼີ ອິນໂດເນເຊຍ
ລັດຖະມົນຕີການຕ່າງປະເທດອາຊ່ຽນ ເລີ້ມປະຊຸມປະຈຳປີ ທີ່ເກາະບາຫຼີ ປະເທດອິນໂດເນເຊຍ
ໄດ້ມີການຮຽກຮ້ອງໃຫ້ບັນດາລັດຖະມົນຕີການຕ່າງປະເທດຈາກເຂດເອເຊຍຕາເວັນອອກ ສຽງໃຕ້ເລັ່ງລັດການໂອ້ລົມສົນທະນາກັບຈີນໃຫ້ໄວຂຶ້ນກ່ຽວກັບກົດລະບຽບໃນການປະພຶດ ປະຕິບັດ ທີ່ມີຜົນບັງຄັບຢູ່ໃນເຂດທະເລຈີນໃຕ້ ໃນຕອນເລີ່ມຕົ້ນກອງປະຊຸມປະຈຳປີຂອງ ບັນດາປະເທດດັ່ງກ່າວ ທີ່ເກາະບາຫຼີໃນວັນອັງຄານມື້ນີ້ ປະທານາທິບໍດີອິນໂດເນເຊຍ ທ່ານ Susilo Bambang Yodhoyono ໄດ້ກ່າວຄຳປາໄສ ເປີດກອງປະຊຸມລະດັບລັດຖະມົນຕີຂອງສະມາຄົມບັນດາປະຊາຊາດໃນເຂດເອເຊຍ ຕາເວັນອອກສຽງໃຕ້ຫຼືອາຊ່ຽນ ທ່ານ Yodhoyono ໃຫ້ຂໍ້ສັງເກດວ່າ ເວລາຜ່ານມາເຖິງ 9 ປີແລ້ວ ທີ່ທາງກຸ່ມອາຊຽນ ແລະຈີນໄດ້ຕົກລົງໃນທາງຫຼັກການ ທີ່ຈະເຈລາກ່ຽວກັບກົດລະບຽບໃນການປະຕິບັດ ທີ່ມີຜົນບັງຄັບ ເພື່ອແກ້ໄຂບັນຫາຂັດແຍ້ງໃນການອ້າງເອົາກຳມະສິດທີ່ກວມກັນຢູ່ໃນ ເຂດນ່ານນໍ້າທີ່ອຸດົມສົມບູນໄປດ້ວຍນໍ້າມັນແລະ gas ທໍາມະຊາດນັ້ນ ຊຶ່ງທ່ານກ່າວວ່າ ມັນບໍ່ມີຄວາມຈໍາເປັນທີ່ຕ້ອງໄດ້ມີການຊັກຊ້າເຖິງພຽງນີ້ ຄວາມເຄັ່ງຕຶງໃນເຂດທະເລຈີນໃຕ້ໄດ້ເພີ່ມທະວີຂຶ້ນໃນໄລຍະສອງສາມເດືອນຜ່ານມານີ້ ຂະນະທີ່ປະເທດຕ່າງໆເພີ່ມການສຳຫຼວດຊອກຫາແຫຼ່ງນໍ້າໂດຍສະເພາະແລ້ວໃນບໍລິເວນ ໃກ້ໆ ໝູ່ເກາະ Spratly ທີ່ໄດ້ມີການອ້າງເອົາກໍາມະສິດ ໂດຍທັງໝົດ ຫຼືເປັນບາງພາກ ສ່ວນ ຈາກລັດຖະບານຂອງ 6 ປະເທດດ້ວຍກັນ ທ່ານ Yodhoyono ໄດ້ກ່າວເຖິງ ຄວາມກ້າວ ໜ້າໃນການຮ່າງກົດລະບຽບໃນການປະພຶດທີ່ວ່ານີ້ຈະເປັນສັນຍານທີ່ແຂງ ຂັນໃຫ້ໂລກເຫັນວ່າ ຂົງເຂດດັ່ງກ່າວນີ້ ມີອະນາຄົດທີ່ສາມາດທຳນາຍໄດ້ ຄຸ້ມຄອງ ແລະມີຄວາມຫວັງໄປ ໃນທາງບວກ